RESOLUCIÓ de 26 de març de 2019, del director general de Centres i Personal Docent, per la qual s'estableixen determinats procediments i es modifiquen els annexos de l'Ordre 7/2016, de 19 d'abril, de la Conselleria d'Educació, Investigació, Cultura i Esport, per la qual es regula el procediment d'admissió de l'alumnat en els centres docents sostinguts amb fons públics de la Comunitat Valenciana que imparteixen ensenyaments d'Educació Infantil, Educació Primària, Educació Secundària Obligatòria i Batxillerat. [2019/3033] (DOGV núm. 8516 de 28.03.2019) Ref. Base de dades 002853/2019

ANÀLISI JURÍDICA

DATA D'ENTRADA EN VIGOR: 29.03.2019

Aquesta disposició afecta:

     MODIFICA
          - ORDRE 7/2016, de 19 d'abril, de la Conselleria d'Educació, Investigació, Cultura i Esport, per la qual es regula el procediment d'admissió de l'alumnat en els centres docents sostinguts amb fons públics de la Comunitat Valenciana que imparteixen ensenyaments d'Educació Infantil, Educació Primària, Educació Secundària Obligatòria i Batxillerat. [2016/2652]

ANÀLISI DOCUMENTAL

ORIGEN DE DISPOSICIÓ: Conselleria d'Educació, Investigació, Cultura i Esport
GRUP TEMÀTIC: Legislació
MATÈRIES: Educació
DESCRIPTORS
     Temàtics: 
política educativa, reforma de l'ensenyament, centre d'ensenyament, ensenyament secundari, legislació escolar, ensenyament professional, accés a l'educació, alumne, alumnat

RESOLUCIÓ de 26 de març de 2019, del director general de Centres i Personal Docent, per la qual s'estableixen determinats procediments i es modifiquen els annexos de l'Ordre 7/2016, de 19 d'abril, de la Conselleria d'Educació, Investigació, Cultura i Esport, per la qual es regula el procediment d'admissió de l'alumnat en els centres docents sostinguts amb fons públics de la Comunitat Valenciana que imparteixen ensenyaments d'Educació Infantil, Educació Primària, Educació Secundària Obligatòria i Batxillerat. [2019/3033]
El Decret 40/2016, de 15 d’abril, del Consell, regula l’admissió en els centres docents públics i privats concertats que imparteixen ensenyaments d’Educació Infantil, Educació Primària, Educació Secundària Obligatòria (ESO) i Batxillerat.
El procediment per a l’admissió d’aquest alumnat ha sigut desenvolupat per l’Ordre 7/2016, de 19 d’abril, de la Conselleria d’Educació, Investigació, Cultura i Esport, per la qual es regula el procediment d’admissió de l’alumnat en els centres docents sostinguts amb fons públics de la Comunitat Valenciana que imparteixen ensenyaments d’Educació Infantil, Educació Primària, ESO i Batxillerat.
La disposició final primera de l'esmentada ordre estableix que es faculta la direcció general competent en matèria de centres docents per a dictar totes les resolucions que siguen procedents per al desenvolupament i l’aplicació del que es disposa en l'esmentada ordre. Així mateix, se la faculta per a establir tots els procediments o suports que corresponguen i per a modificar els annexos de l’ordre, sense afectar el contingut normatiu de l'esmentada norma.
Amb posterioritat a la publicació del Decret 40/2016 i l’Ordre 7/2016 anteriorment esmentats, s’ha procedit a l’aprovació i publicació de les normes que s'assenyalen a continuació, i que han de ser tingudes en compte en el procediment d’admissió de l’alumnat en els centres docents públics i privats concertats en què s’imparteixen els ensenyaments d’Educació Infantil, Educació Primària, ESO i Batxillerat:

La Llei 6/2017, de 24 de març, de la Generalitat, va derogar íntegrament la Llei 6/2009, de 30 de juny, de la Generalitat, de protecció de la maternitat, deixant, per tant, sense efecte l’apartat 2 de l’article 36 del Decret 40/2016, de 15 d’abril, del Consell. Amb aquesta derogació els fills no nascuts de les mares gestants no es computaran com a membres de la unitat familiar a aquest efecte de valorar el criteri de renda, família nombrosa o família monoparental.
La Llei 19/2017, de 20 de desembre, de la Generalitat, de renda valenciana d’inclusió, modificada per la Llei 27/2018, de 27 de desembre, de mesures fiscals, de gestió administrativa i financera i d’organització de la Generalitat, que afig la disposició transitòria cinquena, en la qual s’estableix que «Mentre no es realitze una modificació de la normativa sectorial que regula l’obtenció de plaça en una escola infantil pública i en centres educatius en qualsevol etapa educativa i de formació reglada, tal com s’estableix en l’article 17.1 d’aquesta llei, en els procediments anteriors, la condició de persona beneficiària de la renda valenciana d’inclusió suposarà que, en els casos en què existisca un criteri de renda en el procés d’admissió corresponent, la puntuació que se li assignarà per aquest criteri a les rendes més baixes serà incrementada en un 50 % per a les persones que tinguen acreditada aquesta condició.»

La Llei 4/2018, de 21 de febrer, de la Generalitat, que regula i promou el plurilingüisme en el sistema educatiu valencià.
La Llei 26/2018, de 21 de desembre, de la Generalitat, de drets i garanties de la infància i l’adolescència, títol II, capítol VII, Dret a l’Educació, recull la prioritat en l’accés al centre educatiu de les xiquetes, xiquets i adolescents en acolliment residencial, en acolliment familiar o en guarda amb finalitats d’adopció.
El Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques quant al tractament de dades personals i a la lliure circulació d’aquestes dades, que ha sigut adaptat a l’ordenament jurídic espanyol mitjançant la Llei orgànica 3/2018, de 5 de desembre, de protecció de dades personals i garantia dels drets digitals.
La Resolució de 14 de febrer de 2019, de la Secretaria Autonòmica d’Educació i Investigació, per la qual es dicten instruccions per a la seua aplicació en els centres docents sostinguts amb fons públics d’ensenyaments no universitaris de la Comunitat Valenciana davant diversos supòsits de no-convivència dels progenitors per motius de separació, divorci, nul·litat matrimonial, ruptura de parelles de fet o situacions anàlogues.
Per tot això, i en virtut de les facultats conferides per la disposició final primera de l’Ordre 7/2016 esmentada anteriorment, i l’article 10 del Decret 186/2017, de 24 de novembre, del Consell, pel qual s’aprova el Reglament orgànic i funcional de la Conselleria d’Educació, Investigació, Cultura i Esport, resolc:

Primer. Normativa aplicable
L’admissió de l’alumnat s’ajustarà al que estableixen el Decret 40/2016, de 15 d’abril, del Consell, que regula l’admissió en els centres docents públics i privats concertats que imparteixen ensenyaments d’Educació Infantil, Educació Primària, ESO i Batxillerat, l’Ordre 7/2016, de 19 d’abril, que el desenvolupa i al que es disposa en la normativa esmentada en el preàmbul respecte a l’admissió de l’alumnat, que es recull en aquesta resolució.

Segon. Modificació d’annexos
Com a conseqüència de l’entrada en vigor de la normativa anteriorment esmentada, els annexos publicats en l’Ordre 7/2016 han de modificar-se, i es reprodueixen actualitzats com a annexos d’aquesta resolució:
Annex I. Criteris
Annex II. Sol·licitud de canvi de programa lingüístic
Annex III. Sol·licitud d’admissió en Educació Infantil i Educació Primària
Annex III bis. Sol·licitud d’admissió en Educació Secundària Obligatòria
Annex IV. Sol·licitud d’admissió en Batxillerat
Annex V. Sol·licitud de vacant que no existeix
Annex VI. Criteri de renda de la unitat familiar
Annex VII. Vacants en Educació Infantil
Annex VIII. Vacants en Educació Primària
Annex IX. Vacants en Educació Secundària Obligatòria
Annex X. Vacants en Batxillerat
Annex XI. Relació provisional d’alumnat admés
Annex XII. Relació provisional d’alumnat admés en un altre centre

Annex XIII. Relació definitiva d’alumnat admés
Annex XIV. Relació definitiva d’alumnat admés en un altre centre
Annex XV. Comissió d’Escolarització: Vacants Educació Infantil, Primària i Secundària Obligatòria
Annex XVI. Comissió d’Escolarització: Vacants Batxillerat
Annex XVII. Certificat de Graduat en Educació Secundària Obligatòria

Tercer. Participació en el procés d’admissió
1. La participació en el procés d’admissió es realitzarà en les dates i terminis que s’establisquen mitjançant resolució de les direccions territorials d’Educació, Investigació, Cultura i Esport per als centres del seu àmbit.
2. No es requerirà procés d’admissió en els supòsits particulars i excepcionals previstos en l’article 3.1 de l’Ordre 7/2016.
Així mateix, també s’exceptua de la seua participació aquell alumnat sobre el qual l’òrgan competent haja dictat una resolució expressa.

3. En els centres que imparteixen Educació Secundària, l’accés a una modalitat de Batxillerat requerirà la participació en el procés d’admissió, amb independència que l’alumnat estiga cursant altres ensenyaments, fins i tot no obligatòries, en el mateix centre.
4. La participació en el procés d’admissió es realitzarà mitjançant la presentació, en el centre educatiu de primera opció, dels annexos III, III bis o IV de l’Ordre 7/2016, que s’actualitzen mitjançant aquesta resolució, segons l’ensenyament que corresponga, amb la resta de la documentació que es descriu en l’Ordre 7/2016 i en aquesta resolució.
5. Amb la finalitat d’optimitzar i agilitar el procés d’admissió, es recomana que els participants emplenen preferentment el model de sol·licitud que poden obtindre en la pàgina web de la conselleria d’Educació, Investigació Cultura i Esport, apartat «Admissió d’alumnat»:

http://www.ceice.gva.es/va/web/admision-alumnado/asistente-de-admision-telematica
En aquest cas també s’haurà d’indicar en la sol·licitud una adreça de correu electrònic en la qual es rebrà la informació necessària per a accedir a la consulta del resultat del procediment d’admissió.
Una vegada emplenada, l’hauran d’imprimir, signar i entregar, juntament amb la documentació requerida, en el centre educatiu de primera opció.
6. Els sol·licitants i els centres poden obtindre per mitjans telemàtics la normativa aplicable en aquest procés d’admissió, els models oficials de sol·licitud, així com els annexos i programes necessaris per a la gestió del procediment, en la pàgina web de la conselleria d’Educació, Investigació Cultura i Esport, apartat «Admissió d’alumnat» establit amb aquesta finalitat:
http://www.ceice.gva.es/va/web/admision-alumnado/normativa
7. No es podrà emetre cap model de sol·licitud en què se sol·liciten dades diferents de les que figuren en els models oficials, sense l’autorització expressa de la Direcció Territorial que corresponga a l’àmbit territorial del centre.

Quart. Adequació del procediment d’admissió a la Llei 26/2018
L’article 47 de la Llei 26/2018, de 21 de desembre, de la Generalitat, de drets i garanties de la infància i l’adolescència estableix el següent:

«1. Les xiquetes, xiquets o adolescents en acolliment residencial tindran prioritat en l’accés al centre educatiu d’ensenyament infantil, obligatori o postobligatori, que, per proximitat al domicili del centre, per estar matriculats germans o germanes o una altra circumstància, resulte més favorable per a les seues característiques i necessitats.
2. Les xiquetes, xiquets o adolescents en acolliment familiar o en guarda amb finalitats d’adopció tindran prioritat en l’accés al centre educatiu d’ensenyament infantil, obligatori o postobligatori que, per proximitat al domicili familiar o laboral, escolarització d’altres membres de la família acollidora o una altra circumstància, resulte més favorable per a la persona acollida o per a l’exercici de les responsabilitats derivades de l’acolliment.
3. Quan, malgrat aquesta prioritat, no siga possible l’escolarització en el centre més adequat pel procediment ordinari, la Generalitat adoptarà, a través de l’òrgan competent per a l’escolarització, aquelles mesures extraordinàries legalment previstes que permeten a la persona protegida accedir al centre adequat.
4. El moment i el procés d’incorporació d’una persona protegida al centre escolar podrà flexibilitzar-se, en els termes que preveja la normativa, si la seua situació personal, social o familiar ho requereix.»
Així, la priorització prevista en aquest article s’aplicarà al procediment d’Admissió, a més del ja està establit en l’article 17 de l’esmentat Decret 40/2016, de 15 d’abril, del Consell.
Les situacions de xiquetes, xiquets o adolescents en acolliment familiar o en guarda amb finalitats d’adopció tindran el mateix grau de prioritat en el procés d’admissió.

Cinqué. Vacants
1. A part de la publicació de vacants que ha de realitzar cada centre educatiu, es podrà obtindre informació de les vacants existents en cada centre en l’adreça electrònica http://www.ceice.gva.es/, en l’apartat «Admissió d’alumnat».
http://www.ceice.gva.es/va/web/admision-alumnado/vacantes
2. Les vacants que s’oferisquen quedaran condicionades a les possibles baixes en els centres i als resultats de l’avaluació, moment que es coneixerà el nombre exacte d’alumnat que promociona.
3. Els centres de titularitat de la Generalitat d’Educació Infantil de segon cicle i d’Educació Infantil i Primària que impartisquen el tercer nivell del primer cicle d’Educació Infantil oferiran com a vacants totes les places d’aquest nivell, excepte les reservades per necessitats específiques de suport educatiu, d’acord amb l’article 13 del Decret 40/2016 i l’article 25 de l’Ordre 7/2016, que regulen l’admissió.
4. Els centres de titularitat de la Generalitat que impartisquen el primer nivell del segon cicle d’Educació Infantil oferiran com a vacants totes les places d’aquest nivell, excepte les reservades per al seu alumnat que haja promocionat des del tercer nivell del primer cicle i les reservades per necessitats específiques de suport educatiu, d’acord amb l’article 13 del Decret 40/2016 i l’article 25 de l’Ordre 7/2016, que regulen l’admissió.
5. Segons el que es preveu en l’article 41 del Decret 40/2016, es consideraran places vacants per renúncia, les assignades a aquell alumnat admés en els processos d’admissió que no haja formalitzat la matrícula en els terminis fixats.
6. Les places vacants produïdes per abandó, renúncia o altres causes s’oferiran als que seguisquen en l’ordre de puntuació de la llista d’admesos en altres centres o aquells que estiguen pendents d’assignació de centre per la comissió d’escolarització, segons el llistat que es publicarà seguint el model de l’annex XIV de l’Ordre 7/2016, que es publica actualitzat en aquesta resolució. Aquest alumnat haurà de formalitzar la matrícula en el termini que se li assigne abans de la finalització del procés d’admissió.
7. No obstant el que s’ha indicat en el paràgraf anterior, les vacants detectades fins a l’últim dia del mes de setembre s’oferiran a l’alumnat que seguisca en l’ordre de puntuació del llistat que figura en l’esmentat annex XIV.

Sisé. Aplicació informàtica
1. Per a la gestió del procediment d’admissió de l’alumnat, els centres docents utilitzaran el sistema d’informació ITACA de gestió acadèmica i administrativa dels centres educatius de la Comunitat Valenciana.

2. Aquesta eina ha de ser utilitzada per tots els centres públics i privats concertats que, en aplicació de la normativa vigent, estiguen obligats a dur a terme el procés reglat per a admetre l’alumnat en els seus centres.
3. L’enregistrament en el sistema ITACA de les dades que figuren en cadascuna de les sol·licituds d’admissió és imprescindible i obligatòria. Aquesta actuació ha de ser realitzada imperativament per tots els centres, encara que tinguen menys sol·licituds que places vacants disponibles.
4. La comprovació de l’enregistrament de les dades i la validació de la documentació aportada, així com la introducció de dades i la baremació de les sol·licituds, a excepció dels punts associats amb la renda de la unitat familiar i amb la renda valenciana d’inclusió, es realitzarà per part dels centres docents d’acord amb el que disposen els articles 45 i 46 de l’Ordre 7/2016.
Aquestes actuacions hauran de dur-se a terme amb la major diligència possible, dins dels terminis que establisca la resolució de la Direcció Territorial de l’àmbit del centre, atés que es tracta d’un procés concurrent que afecta l’alumnat i la resta de centres sostinguts amb fons públics de la Comunitat Valenciana.

Seté. Determinació de la renda de la unitat familiar
1. La informació de caràcter tributari, necessària per a obtindre les condicions econòmiques de la unitat familiar serà subministrada directament a l’administració educativa per l’Agència Estatal de l’Administració Tributària a través dels serveis d’intercanvi electrònic de dades establides per aquesta, d’acord amb el que estableix l’article 84.10 de la Llei orgànica 2/2006, d’Educació i l’article 32.3 del Decret 40/2016. La valoració de la sol·licitud es realitzarà en funció de la informació subministrada directament per l’Agència Estatal de l’Administració Tributària durant el període en què dure el procés fins a l’elaboració de les llistes d’admesos.
2. Per a l’obtenció de la puntuació pel concepte renda anual de la unitat familiar, serà requisit imprescindible emplenar les dades que figuren en l’annex VI de l’Ordre 7/2016, que es publica com a annex actualitzat en aquesta resolució, i l’autorització que figura perquè l’administració educativa obtinga confirmació de les dades a través de l’Agència Estatal de l’Administració Tributària.
A aquest efecte tots els membres de la unitat familiar majors de 16 anys autoritzaran la comprovació amb la seua signatura en el document que figura en l'esmentat annex VI.
3. Les rendes anuals de la unitat familiar es valoraran segons superen, o no, dues vegades el valor de l’IPREM, indicador públic de renda a efectes múltiples que farà referència a l’exercici fiscal anterior en dos anys a l’any natural en què se sol·licita plaça escolar, conforme al que es disposa en l’article 32 del Decret 40/2016 i l’article 37.3 de l’Ordre 7/2016. Del valor anual a tindre en compte en cada curs escolar s’informarà en la resolució en què es determine el calendari d’admissió de l’alumnat per al curs escolar i en la pàgina web de la conselleria.

4. S’entendrà per renda familiar anual la suma de les rendes de l’exercici fiscal anterior en dos anys a l’any natural en què se sol·licita plaça escolar, dels membres que integren la unitat familiar calculada segons la normativa reguladora de l’Impost sobre la Renda de les Persones Físiques.
5. D’acord amb la disposició transitòria cinquena de la Llei 19/2017, de 20 de desembre, de la Generalitat, de renda valenciana d’inclusió, en els casos en què la persona sol·licitant o algun dels membres de la unitat familiar tinga acreditada la condició de beneficiari de la renda valenciana d’inclusió, en el concepte de renda de la unitat familiar se li assignarà una puntuació igual a la puntuació assignada a les rendes més baixes incrementada en un 50 %.
La informació sobre la condició de persona beneficiària de la renda valenciana d’inclusió, necessària per a obtindre aquesta puntuació, serà subministrada directament a l’administració educativa per la conselleria competent en matèria de polítiques inclusives, d’acord amb el que estableix la disposició addicional primera de la Llei 19/2017, de 20 de desembre, de la Generalitat.
En l’annex VI, que es publica com a annex actualitzat en aquesta resolució, també constarà l’autorització per a la consulta sobre la informació de ser beneficiari de la Renda Valenciana d’Inclusió.
6. Quan l’interessat present reclamació contra la llista provisional fundada en la disconformitat amb la puntuació assignada per aquest criteri, el centre verificarà les dades i, si escau, tornarà a introduir novament totes les dades que figuren en l’annex VI de l’Ordre 7/2016 i es procedirà conforme al que s’estableix en el punt 1 d’aquest article.

7. En el cas de recurs contra la llista definitiva, des de la direcció territorial que corresponga es comprovaran les dades fiscals.

Huité. Resultat acadèmic
1. L’alumnat que procedisca d’un centre de la Comunitat Valenciana sostingut amb fons públics, podrà sol·licitar l’enviament per via telemàtica del requisit acadèmic. En aquest cas, i per a l’accés al Batxillerat, no serà necessària la presentació de l’annex XVII de l’Ordre 7/2016.

2. Quan l’alumnat sol·licitant procedisca d’un centre que no estiga sostingut amb fons públics de la Comunitat Valenciana, haurà de presentar, en el termini establit per la resolució de la direcció territorial que corresponga, la documentació que acredite que compleix els requisits acadèmics exigits per l’ordenament jurídic vigent per al nivell educatiu i curs al fet que pretén accedir. Aquest certificat serà expedit pel centre d’origen i constarà, segons siga el cas, la superació de l’ESO i la nota mitjana obtinguda, o els estudis que realitza o ha realitzat l’alumne en aqueix any acadèmic (article 54, punt 1.b de l’Ordre 7/2016, de 19 d’abril).
3. En cas que l’alumnat no poguera accedir al curs sol·licitat per no disposar de l’acreditació del compliment del requisit acadèmic, s’entendrà que la seua sol·licitud es realitza per al mateix centre però per al curs anterior al que inicialment va sol·licitar, per la qual cosa haurà d’acreditar el compliment del requisit acadèmic exigit per a l’accés a aquest curs.
4. No s’aplicarà el que es preveu en l’apartat anterior en els casos en què el canvi de curs també supose canvi d’etapa educativa. En aquests casos es podran presentar dues sol·licituds, una per a cada etapa, sense que això es considere duplicitat.

Nové. Publicació resultats
1. Llistes provisionals: d’acord amb el que s’estableix en l’article 48 de l’Ordre 7/2016, una vegada el procediment informàtic haja adjudicat les places en concurrència, el resultat es comunicarà en la data que preveja la resolució de la direcció territorial respectiva.
2. Llistes definitives: d’acord amb el que s’estableix en l’article 50 de l’Ordre 7/2016, les llistes definitives s’ajustaran als models establits com a annexos XIII i XIV i es publicaran en la data que preveja la resolució de la direcció territorial respectiva.
Ni les llistes provisionals ni les definitives que es publiquen contindran dades protegides de l’alumnat participant en el procés d’admissió.

3. S’habilitarà dins de la pàgina web http://www.ceice.gva.es/, en l’apartat «Admissió d’alumnat» un sistema individualitzat de consulta del resultat del procediment i la puntuació obtinguda. Es comunicarà el procediment per accedir-hi a les persones participants que hagen indicat una adreça de correu electrònic vàlida en el procés d’admissió.

En el cas que les persones participants no disposen d’una adreça de correu electrònic hauran de dirigir-se a l’adreça del centre triat en primera opció, des d’on se’ls informarà del resultat del procediment i la puntuació obtinguda.

Desé. Formalització de la matrícula
1. L’alumnat admés en el procediment d’admissió regulat a aquest efecte haurà de formalitzar la matrícula en les dates establides per la resolució de la direcció territorial que corresponga.
2. La matrícula de l’alumnat que no requereix procés d’admissió per canvi de curs, cicle, etapa o nivell educatiu, dins del mateix centre i fins a la finalització de l’educació bàsica, serà organitzada de forma pròpia per cadascun dels centres docents, d’acord amb el principi d’autonomia en la gestió.
3. Quan l’alumnat procedisca d’un centre de fora de la Comunitat Valenciana, en el moment de matricular-se, presentarà un certificat de baixa del centre anterior, amb efectes del curs per al qual es participa en el procés d’admissió, que recollirà la seua situació acadèmica.
4. Per a la formalització de la matrícula, tant els espanyols com els estrangers residents, hauran d’aportar la documentació a què es refereix l’article 54 de l’Ordre 7/2016.
5. En cas que en el moment de la matrícula no es puga aportar tota la documentació requerida, l’alumnat que curse ensenyaments obligatoris podrà efectuar la matrícula, no obstant això haurà d’aportar la documentació requerida quan dispose d’ella per a la seua correcta escolarització.
6. L’alumnat d’ensenyaments postobligatoris, que en el moment de la matrícula no puga aportar tota la documentació requerida, podrà efectuar la matrícula condicionada al posterior lliurament de l’esmentada documentació; a més, haurà de fer efectiu en el moment de la matrícula el pagament de les taxes per serveis administratius derivats de l’activitat acadèmica de nivell no universitari.
7. Les dades relatives a l’alumnat matriculat hauran d’estar introduïdes, per part dels centres educatius, abans de la finalització del termini establit per a cada curs escolar en la resolució de la Direcció Territorial respectiva, d’acord amb l’article 55.2 de l’Ordre 7/2016. Per a això utilitzaran l’aplicació informàtica ITACA.

Onzé. Informe de salut escolar
1. En el moment d’efectuar la matrícula, o abans de l’inici del curs escolar, en l’accés a les etapes d’Educació Infantil, Educació Primària, ESO o Batxillerat, l’alumnat o els seus representants legals hauran de presentar l’informe de salut escolar regulat en l’article 59.3 de la Llei 10/2014, de 29 de desembre, de la Generalitat, de salut de la Comunitat Valenciana.
2. Aquest document es facilitarà en els centres sanitaris i serà emplenat gratuïtament pel facultatiu que tinga al seu càrrec el control sanitari de l’alumne o alumna, sense perjudici del lliure exercici professional.

3. L’alumnat major d’edat estarà exempt de presentar aquest document.

València, 26 de març de 2019.– El director general de Centres i Personal Docent: José Joaquín Carrión Candel.